Нам не ўдалося знайсці звестак пра першы панскі дом, але вядома, што Станіслаў і Ева Вендорф у 1802 годзе пабудавалі новы дом з лістоўніцы ў стылі класіцызму. Акрамя асноўнага будынка, меўся гасцявы дом-афіцына. Адначасова з сядзібным домам таксама з лістоўніцы быў пабудаваны двухпавярховы дом, названы “Імбарам”. Ніжні паверх “Імбара” служыў складам спіртных напояў, другі — залай, дзе ладзіліся танцы падчас вялікіх прыёмаў. Да гаспадарчых пабудоў адносяцца свіран з падмуркам з апрацаванага граніту з дзвюма бетоннымі прыступкамі ў склеп, які служыў сыраварняй. З боку ракі стаяла мураваная вяндлярня, пабудаваная ў выглядзе вежы з байніцамі. Перад дарогай праз раку на ўзвышшы размяшчаўся спіртзавод. У стылі класіцызму была пабудавана капліца. Упрыгажэннем маёнтка была галубятня. Васьмівугольны ў плане будынак быў узведзены з чырвонай цэглы на вапнавым растворы з шырокімі швамі. Вялікія аконныя праёмы для вентыляцыі былі закладзены цэглай у шахматным парадку. Дах уяўляў сабой гонтавы шацёр. З пералічаных архітэктурных збудаванняў да нашых дзён захаваліся рэшткі падмуркаў сядзібнага дома, афіцыны, свірна, агароднінасховішча, склеп, які служыў сыраварняй, сцены галубятні з разбураным дахам, каменны мех капліцы.